EELNÕU

Haapsalu			…. märts 2025 nr …

Lihula mnt 23 kinnistu detailplaneeringu
kehtetuks tunnistamine
(Lihula mnt 23, Haapsalu linn, Haapsalu linn)

Lihula mnt 23 kinnistu omanik esitas 26. veebruaril 2025. a. taotluse Haapsalu Linnavalitsuse 16. november 2007. a. korraldusega nr 853 kehtestatud Lihula mnt 23 kinnistu detailplaneeringu (edaspidi detailplaneering) kehtetuks tunnistamiseks eesmärgiga omandada ligikaudu 200 m2 maad Lihula mnt 21 kinnistust (katastritunnus 18301:019:0002) parkla suurendamiseks maatoiminguga (külgneva katastriüksuse piiri muutmise teel). Kinnistu kasutamise otstarvet, ehitusõigust ja ehitusala muuta ei soovita.

Lihula mnt 23 kinnistu detailplaneeringu eesmärk oli olemasoleva tootmismaa krundi ehitusõiguse muutmine, et ehitada endisest katlamajast autoremonditöökoda. Kinnistul Lihula mnt 23 katastritunnusega 18301:019:0060 asub ehitisregistri andmetel kauplus-autoremonditöökoda ehitisregistri koodiga 105014200. Kinnistule on tagatud avalik juurdepääs Lihula maanteelt.

Haapsalu Linnavolikogu 29. juuni 2023 otsusega nr 115 otsusega vastu võetud Haapsalu linna üldplaneeringu kohaselt jääb Lihula mnt 23 kinnistu alale, mille juhtotstarbeks on segafunktsiooniga maa-ala. Segafunktsiooniga maa-alal on lubatud elamud, majutus-, toitlustus-, büroo-, kaubandus-, teenindus, spaahotelli vms, spordi-, meelelahutus- ja ühiskondlikud hooned ning neid teenindavad rajatised, puhkealad ning teed ja väljakud. 

Ehitusseadustiku ja kehtiva üldplaneeringu kohaselt on Lihula mnt 23 kinnistule uue hoone ehitamisel või olemasoleva hoone laiendamisel üle 33% detailplaneeringu koostamise kohustus, v.a ehitusseadustikust tulenevatel erijuhtudel. Lihula mnt 23 kinnistu detailplaneering on tänaseks 17 aastat vana ja on ellu viidud. 

Kinnistu omanik soovib käesoleva taotlusega laiendada kinnistu piire kuid takistuseks on asjaolu, et kinnistu piir on määratud detailplaneeringuga. Maakorraldustoimingute tegemiseks ilma kinnistule täiendava ehitusõiguse taotlemiseta ei ole kehtiva planeerimisseaduse ja maakatastriseaduse kohaselt  detailplaneeringu koostamise kohustust, mistõttu on üle 17 aasta vanuse detailplaneeringu kehtetuks tunnistamine põhjendatud.

Kohaliku omavalitsuse korralduse seaduse § 22 lõike 1 punkti 33 ja PlanS § 140 lõike 6 kohaselt on detailplaneeringu kehtetuks tunnistamine volikogu ainupädevuses. Haldusorgani poolne haldusakti kehtetuks tunnistamine toimub kaalutlusõiguse alusel. Haldusmenetluse seaduse § 64 lõike 3 kohaselt tuleb kaalutlusõiguse teostamisel arvestada haldusakti andmise ja haldusakti kehtetuks tunnistamise tagajärgi isikule, haldusakti andmise menetluse põhjalikkust, haldusakti kehtetuks tunnistamise põhjuste olulisust ning nende seost isiku osalemisega haldusakti andmise menetluses ja isiku muu tegevusega, haldusakti andmisest möödunud aega ning muid tähtsust omavaid asjaolusid.

Juhindudes planeerimisseaduse § 10 lg 1, lg 3, § 140 lg 1 p 1 ja p 2, lg 2 ja 6, kohaliku omavalitsuse korralduse seaduse § 22 lg 1 p 33, haldusmenetluse seaduse § 64 lg 2 ja 3, § 68 lg 2 ja § 70 lg 1 ning Haapsalu Linnamajanduse AS-i esindaja Elari Saare 3. jaanuari 2024 avaldusest, Haapsalu Linnavolikogu otsustab:

1.	Tunnistada Haapsalu Linnavalitsuse 16. novembri 2007 korraldusega nr 853 kehtestatud Lihula mnt 23 kinnistu detailplaneering kehtetuks. Detailplaneeringu kehtetuks tunnistatava maa-ala piiride skeem on esitatud otsuse lisas.

2.	Haapsalu Linnavalitsusel:
2.1.	teavitada Lihula mnt 23 (katastritunnus 18301:019:0060) kinnistu omanikku detailplaneeringu kehtetuks tunnistamisest;
2.2.	teavitada planeeringuala naaberkinnistute omanikke detailplaneeringu kehtetuks tunnistamisest;
2.3.	avaldada otsus ajalehes Lääne Elu, milles Haapsalu linn avaldab ametlikke teateid, väljaandes Ametlikud Teadaanded ja Haapsalu linna veebilehel.

3.	Otsus jõustub teatavakstegemisega.

4.	Otsuse peale on kaebeõigusega isikul õigus esitada kaebus Tallinna Halduskohtule halduskohtumenetluse seadustikus sätestatud korras või vaide Haapsalu Linnavolikogule haldusmenetluse seaduses sätestatud korras.

/allkirjastatud digitaalselt/

Malle Õiglas
Volikogu esimees